《留题云门山雍熙院》
宋代·谢景温

耶溪欲尽山转青，中有三寺山为屏。
秦峰表里植苍翠，仰视万木相峥嵘。
雪霜洗尽尘土迹，龙蛇蛰处烟氛生。
我携宾友事登览，穿径已觉毛骨轻。
穷幽陟险兴不尽，岩房留宿神逾清。
寒随阴谷一夜来，酒力半酣如不胜。
狂歌出门步竹迳，正见溪桥双月明。
幽泉乱出石窦响，松风远送哀猿声。
凌晨后岭纵俯仰，长林翠阜何纵横。
献之旧地不可辨，悬崖欲断石作坑。
五云散尽遗迹灭，老僧至今传此名。
凭高览古复太息，翻嗟万事多废兴。
丈夫出处固未测，我於山水心难萦。
区区世路虽可厌，脱身向此诚独醒。
岂知乘兴事兹乐，赏心不系穷与亨。
昔人避世非获已，我今安学禽鸟情。

作者简介：杭州富阳人，字师直。谢绛子。仁宗皇祐元年进士。历京西、淮南转运使，以与王安石善，骤擢为侍御史，诬劾苏轼以迎合安石。后知潭州，时章惇开五溪，景温协力拓筑，以功进拜礼部侍郎。哲宗元祐中，历知永兴军、河阳。卒年七十七。